CELEX: 32022R0047
Language: mt
Date: 2022-01-13 00:00:00
Title: Regolament ta’ Implimentazzjoni tal-Kummissjoni (UE) 2022/47 tat-13 ta’ Jannar 2022 li jawtorizza t-tqegħid fis-suq tal-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470 (Test b’rilevanza għaż-ŻEE)

14.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 9/29
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/47
         tat-13 ta’ Jannar 2022
         li jawtorizza t-tqegħid fis-suq tal-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha bħala ikel tradizzjonali minn pajjiż terz skont ir-Regolament (UE) 2015/2283 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/2470
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari l-Artikolu 15(4) tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li huwa biss l-ikel ġdid awtorizzat u inkluż fil-lista tal-Unjoni li jista’ jitqiegħed fis-suq fl-Unjoni. Ikel tradizzjonali minn pajjiż terz huwa ikel ġdid iddefinit fl-Artikolu 3(2)(c) tar-Regolament (UE) 2015/2283.
                  
               
                     (2)
                  
                  
                     Ir-Regolament ta’ Implimentazzjoni tal-Kummissjoni (UE) 2017/2468 (2) jistabbilixxi rekwiżiti amministrattivi u xjentifiċi dwar ikel tradizzjonali minn pajjiżi terzi.
                  
               
                     (3)
                  
                  
                     Skont l-Artikolu 8 tar-Regolament (UE) 2015/2283, ir-Regolament ta’ Implimentazzjoni tal-Kummissjoni (UE) 2017/2470 (3) stabbilixxa lista tal-Unjoni ta’ ikel ġdid awtorizzat.
                  
               
                     (4)
                  
                  
                     Skont l-Artikolu 15(4) tar-Regolament (UE) 2015/2283, il-Kummissjoni jeħtieġ tiddeċiedi dwar l-awtorizzazzjoni u dwar it-tqegħid fis-suq tal-Unjoni ta’ ikel tradizzjonali minn pajjiż terz.
                  
               
                     (5)
                  
                  
                     Fis-6 ta’ Mejju 2020, il-kumpanija Societé de Produits Nestlé SA (“l-applikant”) ippreżentat notifika lill-Kummissjoni bl-intenzjoni tagħha li tqiegħed fis-suq tal-Unjoni l-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner u l-infużjoni tagħha bħala ikel tradizzjonali minn pajjiż terz f’konformità mal-Artikolu 14 tar-Regolament (UE) 2015/2283. L-applikant talbet li l-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner u l-infużjoni tagħha tintuża bħala ingredjent għall-infużjonijiet (inkluż ix-xarbiet lesti għax-xorb) u xarbiet bit-togħma maħsuba għall-popolazzjoni ġenerali.
                  
               
                     (6)
                  
                  
                     Fit-13 ta’ Novembru 2020, il-kumpanija Luigi Lavazza SpA (“l-applikant”) ippreżentat notifika lill-Kummissjoni bl-intenzjoni tagħha li tqiegħed fis-suq tal-Unjoni l-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner u l-infużjoni tagħha bħala ikel tradizzjonali minn pajjiż terz f’konformità mal-Artikolu 14 tar-Regolament (UE) 2015/2283. L-applikant talbet li l-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner u l-infużjoni tagħha jintużaw bħala ingredjent għall-infużjonijiet u x-xarbiet bit-togħma maħsuba għall-popolazzjoni ġenerali.
                  
               
                     (7)
                  
                  
                     Skont l-Artikolu 7(2) tar-Regolament ta’ Implimentazzjoni (UE) 2017/2468, il-Kummissjoni talbet informazzjoni addizzjonali mill-applikanti fir-rigward tal-validità tan-notifika. Societé de Produits Nestlé SA ippreżentat l-informazzjoni mitluba fis-17 ta’ Lulju 2020, fis-17 ta’ Novembru 2020 u fit-23 ta’ Diċembru 2020, filwaqt li Luigi Lavazza SpA ippreżentat l-informazzjoni mitluba fit-2 ta’ April 2021.
                  
               
                     (8)
                  
                  
                     Id-data ppreżentata mill-applikanti turi li l-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha għandha rekord ta’ użu sikur fl-ikel fil-Jemen, fl-Etjopja u fil-Bolivja.
                  
               
                     (9)
                  
                  
                     Skont l-Artikolu 15(1) tar-Regolament (UE) 2015/2283, fl-4 ta’ Jannar 2021 u fis-6 ta’ April 2021, il-Kummissjoni bagħtet in-notifiki validi lill-Istati Membri u lill-Awtorità Ewropea dwar is-Sigurtà fl-Ikel (“l-Awtorità”).
                  
               
                     (10)
                  
                  
                     L-ebda oġġezzjoni debitament motivata b’rabta mat-tqegħid fis-suq fl-Unjoni tal-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha ma tressqet lill-Kummissjoni mill-Istati Membri jew mill-Awtorità fil-perjodu ta’ erba’ xhur stabbilit fl-Artikolu 15(2) tar-Regolament (UE) 2015/2283.
                  
               
                     (11)
                  
                  
                     Fis-27 ta’ Mejju 2021, l-Awtorità ppubblikat “Ir-rapport Tekniku dwar in-notifika tal-polpa taċ-ċirasa tal-kafè minn Coffea arabica L. u Coffea canephora Pierre ex A.Froehner bħala ikel tradizzjonali minn pajjiż terz skont l-Artikolu 14 tar-Regolament (UE) 2015/2283” (4), ibbażat fuq in-notifika minn Société de Produits Nestlé SA.
                  
               
                     (12)
                  
                  
                     Fit-2 ta’ Settembru 2021, l-Awtorità ppubblikat “Ir-Rapport Tekniku dwar in-notifika tal-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner bħala ikel tradizzjonali minn pajjiż terz skont l-Artikolu 14 tar-Regolament (UE) 2015/2283” (5), ibbażat fuq in-notifika minn Luigi Lavazza SpA.
                  
               
                     (13)
                  
                  
                     F’dawk ir-rapporti l-Awtorità kkonkludiet li d-data disponibbli dwar il-kompożizzjoni u r-rekord tal-użu propost tal-polpa taċ-ċirasa mnixxfa minn Coffea arabica L. u Coffea canephora Pierre ex A.Froehner u l-infużjoni tagħha ma tqajjimx tħassib dwar is-sikurezza.
                  
               
                     (14)
                  
                  
                     Għalhekk, il-Kummissjoni jenħtieġ li tawtorizza t-tqegħid fis-suq fl-Unjoni tal-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha bħala ikel tradizzjonali minn pajjiż terz u taġġorna skont dan il-lista tal-Unjoni ta’ ikel ġdid awtorizzat.
                  
               
                     (15)
                  
                  
                     Fl-opinjoni tagħha l-Awtorità nnotat li l-konsum tax-xarbiet li fihom il-kafeina mhuwiex rakkomandat għat-tfal jew għan-nisa tqal jew għan-nisa li qed ireddgħu jekk il-kontenut tal-kafeina jaqbeż il-150 mg/l, kif stipulat fir-Regolament (UE) Nru 1169/2011 tal-Parlament Ewropew u tal-Kunsill (6). Għalhekk, jekk il-prodott li fih l-ikel il-ġdid ikun fih aktar minn 150 mg/l ta’ kafeina, jenħtieġ li jiġi pprovdut tikkettar sabiex il-konsumaturi jiġu infurmati kif xieraq bil-kontenut tal-kafeina u li l-prodott mhuwiex rakkomandat għat-tfal, għan-nisa tqal jew għan-nisa li qed ireddgħu.
                  
               
                     (16)
                  
                  
                     Għall-polpa taċ-ċirasa tal-kafè mqiegħda fis-suq bħala tali għall-preparazzjoni tal-infużjonijiet, jenħtieġ li jiġi pprovdut tikkettar biex il-konsumatur jiġi informat b’mod xieraq dwar il-preparazzjoni tal-prodott.
                  
               
                     (17)
                  
                  
                     Għalhekk, jenħtieġ li r-Regolament ta’ Implimentazzjoni (UE) 2017/2470 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            Il-polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha kif speċifikat fl-Anness ta’ dan ir-Regolament, għandha tiġi inkluża bħala ikel tradizzjonali minn pajjiż terz fil-lista tal-Unjoni ta’ ikel ġdid awtorizzat stabbilita fir-Regolament ta’ Implimentazzjoni (UE) 2017/2470.
            L-entrata fil-lista tal-Unjoni msemmija fil-paragrafu 1 għandha tinkludi l-kundizzjonijiet tal-użu u r-rekwiżiti tat-tikkettar stabbiliti fl-Anness ta’ dan ir-Regolament.
         
         
            Artikolu 2
            L-Anness tar-Regolament ta’ Implimentazzjoni (UE) 2017/2470 huwa emendat f’konformità mal-Anness ta’ dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Jannar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2468 tal-20 ta’ Diċembru 2017 li jistabbilixxi rekwiżiti amministrattivi u xjentifiċi li jikkonċernaw ikel tradizzjonali minn pajjiżi terzi skont ir-Regolament (UE) 2015/2283 tal-Parlament Ewropew u l-Kunsill dwar ikel ġdid (ĠU L 351, 30.12.2017, p. 55).
         
            (3)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (4)  EFSA Supporting publications, https://doi.org/10.2903/sp.efsa.2021.EN-6657
         
            (5)  EFSA Supporting publications, https://doi/10.2903/sp.efsa.2021.EN-6808
         
            (6)  Ir-Regolament (UE) Nru 1169/2011 tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU L 304, 22.11.2011, p. 18).
      
      
         
            ANNESS
            L-Anness tar-Regolament ta’ Implimentazzjoni (UE) 2017/2470 huwa emendat kif ġej:
            
                        (1)
                     
                     
                        L-entrata li ġejja tiddaħħal fit-Tabella 1 (Ikel ġdid awtorizzat):
                        
                                    Ikel ġdid awtorizzat
                                 
                                 
                                    Kundizzjonijiet li fihom jista’ jintuża l-ikel ġdid
                                 
                                 
                                    Rekwiżiti tat-tikkettar speċifiċi oħrajn
                                 
                                 
                                    Rekwiżiti oħrajn
                                 
                              
                                    “Polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha (Ikel tradizzjonali minn pajjiż terz)
                                 
                                 
                                    Kategorija tal-ikel speċifikat
                                 
                                 
                                    Livelli massimi
                                 
                                 
                                    Id-deżinjazzjoni tal-ikel ġdid fuq it-tikkettar tal-oġġetti tal-ikel li fihom dan l-ikel, għandha tkun “polpa taċ-ċirasa tal-kafè” u/jew “kaskara (polpa taċ-ċirasa tal-kafè)”, u/jew “infużjoni tal-polpa taċ-ċirasa tal-kafè” u/jew “infużjoni mnixxfa tal-polpa taċ-ċirasa tal-kafè”.
                                    Jekk il-prodott li fih l-ikel il-ġdid ikun fih aktar minn 150 mg/l ta’ kafeina (bħala tali jew wara rikostituzzjoni), għandu jiġi ttikkettat bl-indikazzjoni li ġejja: “Kontenut għoli ta’ kafeina. Mhux rakkomandat għat-tfal jew għan-nisa tqal jew għan-nisa li qed ireddgħu” fl-istess kamp viżiv tal-isem tal-ikel, segwit bil-kontenut tal-kafeina espress f’mg għal kull 100 ml.
                                    Il-preparazzjonijiet tipiċi tal-infużjonijiet huma ppreparati b’mhux aktar minn 6 g ta’ polpa taċ-ċirasa tal-kafè għal kull 100 ml ta’ ilma jaħraq (> 75 °C). Għall-polpa taċ-ċirasa tal-kafè mqiegħda fis-suq bħala tali għall-preparazzjoni tal-infużjonijiet, l-istruzzjonijiet dwar il-preparazzjoni għandhom jingħataw lill-konsumatur.”
                                 
                                 
                                     
                                 
                              
                                    Polpa taċ-ċirasa tal-kafè minn Coffea arabica L. u/jew Coffea canephora Pierre ex A.Froehner għall-preparazzjoni tal-infużjonijiet.
                                 
                                 
                                     
                                 
                              
                                    Kafè, estratti tal-kafè u taċ-ċikwejra, kafè solubbli, tè, infużjonijiet erbali u tal-frott, sostituti tal-kafè, taħlitiet tal-kafè u taħlitiet solubbli għal xarbiet sħan (u l-kontropartijiet tagħhom bit-togħma).
                                 
                                 
                                     
                                 
                              
                                    Xarbiet lesti għax-xorb mhux alkoħoliċi bit-togħma u mingħajr togħma
                                 
                                 
                                     
                                 
                              
                  
                        (2)
                     
                     
                        L-entrata li ġejja tiddaħħal fit-Tabella 2 (Speċifikazzjonijiet):
                        
                                    Ikel Ġdid Awtorizzat
                                 
                                 
                                    Speċifikazzjonijiet
                                 
                              
                                    “Polpa taċ-ċirasa mnixxfa minn Coffea arabica L. u/jew Coffea canephora Pierre ex A.Froehner u l-infużjoni tagħha (Ikel tradizzjonali minn pajjiż terz)
                                 
                                 
                                    
                                       Deskrizzjoni/Definizzjoni:
                                    
                                    L-ikel tradizzjonali jikkonsisti fil-polpa taċ-ċirasa mnixxfa tal-kafè mhux inkaljata minn Coffea arabica L. u/jew Coffea canephora Pierre ex A.Froehner (ġeneru: Coffea familja: Rubiaceae) u l-infużjoni tagħha. L-infużjoni tista’ tintuża bħala tali jew konċentrata jew imnixxfa.
                                    Iċ-ċirasa tal-kafè misjura tinġabar, u wara l-kafeni jitneħħew mekkanikament, qabel jew wara l-proċess ta’ tnixxif, u b’hekk tifdal il-polpa taċ-ċirasa mnixxfa tal-kafè, li tista’ tintaħan fi trab.
                                    Il-polpa taċ-ċirasa tal-kafè hija magħrufa wkoll bħala “kaskara”, mill-kelma Spanjola “cáscara” li tfisser “qoxra”.
                                    Tipikament, l-infużjoni tiġi ppreparata billi jitħalltu sa 6 g ta’ polpa jew qoxra tal-kaskara f’100 ml ta’ ilma jaħraq (> 75 °C) għal ftit minuti u wara jitferra’ f’passatur, jew jintużaw l-ammonti korrispondenti f’infużjonijiet imnixxfa jew solubbli.
                                    
                                       Kompożizzjoni tal-polpa taċ-ċirasa mnixxfa tal-kafè:
                                    
                                    
                                                 
                                             
                                             
                                                Ilma: < 18 %
                                             
                                          
                                                 
                                             
                                             
                                                Attività tal-ilma (aw): ≤ 0,65
                                             
                                          
                                                 
                                             
                                             
                                                Irmied: < 10,4 % DM
                                             
                                          
                                                 
                                             
                                             
                                                Proteini: < 15 % DM
                                             
                                          
                                                 
                                             
                                             
                                                Xaħam: < 5 % DM
                                             
                                          
                                                 
                                             
                                             
                                                Karboidrati: < 85 % DM
                                             
                                          
                                       Kriterji mikrobijoloġiċi:
                                    
                                    
                                                 
                                             
                                             
                                                Għadd ta’ kolonji aerobiċi: < 104 CFU/g
                                             
                                          
                                                 
                                             
                                             
                                                Ħmira u moffa totali: < 100 CFU/g
                                             
                                          
                                                 
                                             
                                             
                                                
                                                   Enterobacteriaceae: < 50 CFU/g
                                             
                                          
                                                 
                                             
                                             
                                                
                                                   Salmonella: Assenti f’25 g
                                             
                                          
                                                 
                                             
                                             
                                                
                                                   Bacillus cereus: < 100 CFU/g
                                             
                                          
                                       Mikotossini:
                                    
                                    
                                                 
                                             
                                             
                                                Okratossina A: < 5,0 μg/kg
                                             
                                          
                                                 
                                             
                                             
                                                Aflatossina B1: < 2,0 μg/kg
                                             
                                          
                                                 
                                             
                                             
                                                Aflatossina B1, B2, G1, G2 (bħala somma): < 4,0 μg/kg
                                             
                                          
                                       Metalli tqal:
                                    
                                    
                                                 
                                             
                                             
                                                Kadmju (Cd): < 0,05 mg/kg
                                             
                                          
                                                 
                                             
                                             
                                                Ċomb (Pb): < 1,0 mg/kg
                                             
                                          
                                                 
                                             
                                             
                                                Ram: ≤ 50 mg/kg
                                             
                                          
                                                 
                                             
                                             
                                                Merkurju: ≤ 0,02 mg/kg
                                             
                                          
                                                 
                                             
                                             
                                                Arseniku: ≤ 0,2 mg/kg
                                             
                                          
                                       Impuritajiet:
                                    
                                    
                                                 
                                             
                                             
                                                Benżo(a)piren: < 10,0 μg/kg
                                             
                                          
                                                 
                                             
                                             
                                                Is-somma ta’ benżo(a)piren, benz(a)antraċen, benżo(b)fluworanten u krisen: < 50,0 μg/kg
                                             
                                          
                                       Pestiċidi:
                                    
                                    Il-livelli ta’ pestiċidi fl-ikel tradizzjonali għandhom jikkonformaw mal-livelli stabbiliti bir-Regolament (KE) Nru 396/2005 għal “0639000” għal “Infużjonijiet erbali minn kull parti oħra tal-pjanta.”
                                    CFU: Unitajiet li jiffurmaw il-kolonji
                                    DM: Materja niexfa”